Omnibus presentes litteras inspecturis, Guillelmus, comes Jovigniaci, salutem in Domino. Notum facimus quod charissimus dominus noster Theobaldus, Dei gratia rex Navarre, Campanie et Brie comes palatinus, ad petitionem et supplicationem nostram litteras sub forma que sequitur sigillari precepit. Theobaldus, Dei gratia rex Navarre, Campanie et Brie comes palatinus, universis presentes litteras inspecturis, salutem in Domino. Noverint universi quod cum dilectus et fidelis noster, Guillelmus, comes Jovigniaci, Isabellim, quondam filiam Guillelmi de Meloto, militis, vellet ducere in uxorem, ut desiderium suum super hoc citius duceretur et facilius ad effectum, in nostra presentia propter hoc specialiter constitutus, venerabili patri Guidoni Altissiod. episcopo, patruo ejusdem Isabellis et tutori ipsius legitimo, nomine ejusdem Isabellis et ad ejus utilitatem stipulanti, per legitimam stipulationem promisit, quod quando tres filie ipsius comitis, videlicet Isabellis, Joanna et Agnes, quas suscepit ex nobili muliere Agnete quondam uxore ipsius comitis, seu unaqueque earum etatem duodecim annorum compleverit, procurabit et faciet idem comes quod dicte filie quittabunt et renunciabunt, seu dimittent totam terram sive hereditatem aut successionem que ex parte dicti comitis, patris ipsarum, vel Joannis, filii ipsius comitis, fratris earumdem, ad ipsas ex hereditate paterna sive fraterna provenientem, ex parte patris modo aliquo posset vel contingeret devenire; et quod etiam procurabit et faciet ipsas filias prestare corporaliter juramentum, et pactum facere cum dicto episcopo quod in dicta hereditate seu successione, tam paterna quam fraterna, obveniente dicto filio, ex parte patris, per se vel per alium seu alios, ratione aliqua, nihil de cætero reclamabunt, sive contigerit dictum comitem patrem ipsarum super vivere dicto fratri earumdem, sive idem frater supervixerit patri, si ipsis filiabus superstitibus, vel aliqua ipsarum superstite, eumdem filium mori contingeret, et quod contra predicta, vel aliquod predictorum, per se vel per alium non venient ratione aliqua in futurum; et quod super premissis omnibus et singulis procurabit, et faciet idem comes confici litteras, unam vel plures, sub forma qua voluerit dictus episcopus, in quibus litteris dicte filie et unaqueque ipsarum se, postquam duodecimum annum compleverint, obligabunt ad predicta omnia facienda et observanda per juramentum ab ipsis filiabus corporaliter prestitum. Que littere sigillabuntur sigillis tam nostro quam comitis Nivernensis et aliorum etiam dominorum de quorum feodo movet hereditas dicti comitis Jovigniaci, ac etiam sigillis illorum prelatorum, sub quorum jurisdictione est hereditas dicti comitis, et sub quorum juridictione consistent filie predicte; ita quod tam per excommunicationem, in personas et per interdictum in terram possint compelli ad predicta observanda. Promisit, insuper, idem comes Jovigniaci, dicto episcopo legitime stipulanti, quod si infra mensem postquam primogenita dictarum filiarum duodecimum annum compleverit, predicta omnia a dicta primogenita non faceret penitus adimpleri, et a secunda genita similiter, et similiter a tertia eadem non faceret, infra mensem postquam duodecim annos compleverint, ipse comes Jovigniaci nomine pene sex millia marcarum argenti dicto episcopo legitime stipulanti daret et solveret..... Et nos ea omnia et singula que pre fatus comes a nobis fieri voluit et concessit, promittimus ad petitionem sive requisitionem dicti episcopi, vel ejus mandati vel propinquioris dicte Isabellis de genere ipsius ipsam ex parte patris vel ex parte matris attingentis, vel si propinquiori vel propinquiores hoc non peterent, ad requisitionem cujuslibet alterius de genere ipsius Isabellis, presentes litteras vel litteras dicti comitis Jovigniaci super dictis conventionibus confectas secum deferentis nos facturos. Et ad hec nos et heredes nostros esse volumus obligatos. Voluerunt etiam prefati episcopus et comes Jovigniaci, et in hoc consenserunt expresse, quod si dictum comitem mori contingeret nullis liberis uno vel pluribus ex prefata Isabelli relictis, seu dicta Isabella non pregnante, predicte filie ad hereditatem dicti comitis venire valeant, et eidem legitime succedere, salvo tamen dicte Isabellis dotalitio, sive donatione propter nuptias sibi, secundum conventionem super hoc habitam, competente, quod dotalitium tale est: videlicet, castrum Colengiarum-Vinosarum, et domus forteritie sive forteritie ejusdem castri, et medietas totius terre predicti comitatus ubicumque habeatur de capite ejusdem comitis moventis.... In quorum omnium memoriam, testimonium et munimen sigillum nostrum, ad petitionem dicti comitis Jovigniaci, presentibus litteris duximus apponendum. Datum, et actum anno Domini millesimo ducentesimo quinquagesimo-septimo, die jovis in octava Omnium-Sanctorum. Nos, autem, comes Jovigniaci, promittimus nos servaturos indemnem predictis, ad quas implendas dominus rex idem se ad petitionem nostram obligavit, sicut superius est expressum; et promittimus nos eidem domino regi reddituros dampna et expensas, si que vel quas ipsum propter hoc facere vel incurrere contingeret, vel ejus heredes, de quibus damnis et expensis teneremur credere ejusdem domini regis et heredes ejus simplici verbo; et volumus quod propter hoc dominus rex idem ad res nostra et heredum nostrorum assignare possit sine aliqua contradictione et sine meffacere. In cujus rei testimonium presentes litteras fecimus sigilli nostri munimine sigillari. Datum, anno Domini millesimo ducentesimo LVIIº, die jovis in octava Omnium-Sanctorum.